故人惠馬生筆
作者：許景衡
朝代：宋

paragraphs: 聞說江南多筆工，馬生所作尤瓌異。
十年江海得妙旨，一日聲名傾衆技。
故人憐我有書癖，數管不辭千里寄。
齊鋒出穎雖不殊，灑墨虚心皆已智。
當年退之傳毛穎，假辭託說終傷僞。
我今草草又百載，矯首相望空兩地。
文房四子迭有無，商没參横似相避。
鼠鬚栗尾乃見嫌，强欲用之隨棄置。
馬筆端如故人面，眼瞥見時心已記。
跳龍卧虎非世習，綰虵縈蚓皆兒戯。
豈知遠適在加鞭，却傚良工先利器。
何當拂衣隱林麓，約史著書從素志。
敢言名姓垂竹帛，自甘生死惟文字。
敬謝故人因及馬，梳毫截管惟精緻。
而今勁健已不售，要須軟熟隨人意。